പെരിങ്ങോം ഫയര്ഫോഴ്സ് സംഘം ആറാട്ട്കടവ് കോളനി സന്ദര്ശിച്ചു ചെറുപുഴ: ചെറുപുഴ പഞ്ചായത്ത് അഞ്ചാം വാര്ഡില് കര്ണാടക വനത്തോട് ചേര്ന്ന് കാര്യങ്കോട് പുഴക്കരികില് ഒറ്റപ്പെട്ട് കിടക്കുന്ന ആറാട്ട്കടവ് കോളനി പെരിങ്ങോം ഫയര്ഫോഴ്സ് സംഘം സന്ദര്ശിച്ചു. ഏഴു കുടുംബങ്ങളാണ് നിലവില് ഈ കോളനിയില് താമസിക്കുന്നത്. കര്ണാടക വനത്തില് കനത്ത മഴയോ ഉരുള്പൊട്ടലോ ഉണ്ടായാല് കോളനി തികച്ചും ഒറ്റപ്പെടുന്ന അവസ്ഥയാണ്. ഇത്തരം സാഹചര്യങ്ങളുണ്ടായാല് പഞ്ചായത്തധികൃതരുടെ സഹായത്തോടെ സുരക്ഷിത സ്ഥാനത്തേക്ക് മാറാന് കോളനി വാസികള്ക്ക് നിര്ദേശം നല്കി. കൂടാതെ തകര്ന്ന് വീഴാറായ വീട്ടില് താമസിക്കുന്ന ഒരു കുടുംബത്തോട് ബന്ധുവീട്ടിലേക്ക് മാറാനും നിര്ദേശിച്ചു. പഞ്ചായത്തംഗം സിബി എം. തോമസ്, ഫയര് സ്റ്റേഷന് ഓഫീസര് സി.പി. രാജേഷ്, ഗ്രേഡ് അസി. സ്റ്റേഷന് ഓഫീസര് കെ.കെ.വി. ഗണേശന്, സേഫ്റ്റി ബീറ്റ് ഓഫീസര് ഇ.ടി. സന്തോഷ് കുമാര്, ഹോം ഗാര്ഡ് പി.എം. മജീദ് എന്നിവരാണ് സംഘത്തിലുണ്ടായിരുന്നത്.